แบงก์ชาติออสเตรเลียเชื่อปัจจัยพื้นฐานศก.แข็งแกร่งพอรับมือช่วงขาลง
แบงก์ชาติออสเตรเลียเชื่อปัจจัยพื้นฐานศก.แข็งแกร่งพอรับมือช่วงขาลง
13 ต.ค. 2558

นายฟิลิป โลว์ รองผู้ว่าการธนาคารกลางออสเตรเลีย (RBA) เปิดเผยว่า เศรษฐกิจออสเตรเลียไม่มีความเสี่ยงที่จะเผชิญภาวะถดถอย พร้อมแสดงความเชื่อมั่นต่อเศรษฐกิจออสเตรเลียว่ามีปัจจัยพื้นฐานที่แข็งแกร่งพอในการรับมือกับช่วงขาลง เศรษฐกิจออสเตรเลียยังคงมีความยืดหยุ่นต่อการเปลี่ยนแปลง อย่างไรก็ดีอนาคตนั้นเป็นสิ่งที่ชี้ชัดไม่ได้
การอ่อนค่าของเงินดอลลาร์ออสเตรเลียได้เข้ามามีบทบาทสำคัญ ซึ่งช่วยให้เศรษฐกิจออสเตรเลียสามารถปรับตัวเข้ากับความตื่นตระหนกต่างๆที่เกิดขึ้น เช่น การร่วงลงอย่างหนักของสินค้าโภคภัณฑ์และการลงทุนภาคเหมืองแร่
นายโลว์มองว่า ชาวออสเตรเลียไม่ควรปล่อยให้ความไม่แน่นอนในเรื่องของแนวโน้มอนาคตนั้น กลายเป็นการมองโลกในแง่ลบ หากพวกเขาไม่ต้องการให้มาตรฐานความเป็นอยู่ของตนตกต่ำลง พร้อมกับกล่าวว่า หากออสเตรเลียมีทัศนคติเชิงลบแบบยืดเยื้อ ก็อาจทำให้เราพลาดโอกาสที่ดี
นอกจากนี้ นายโลว์กล่าวว่า ความสัมพันธ์อันแน่นแฟ้นระหว่างออสเตรเลียกับประเทศอื่นๆในเอเชียนั้น ก็จะช่วยเปิดโอกาสใหม่ๆให้กับออสเตรเลีย ผ่านการส่งออกสินค้าการเกษตร เนื่องจากความต้องการโปรตีนปรับตัวเพิ่มขึ้น เช่นเดียวกันกับการส่งออกภาคบริการ ทั้งด้านการท่องเที่ยว การศึกษา การเงิน และบริการผู้เชี่ยวชาญ
 